АҞӘА, ԥхҷ 26 – Sputnik. Аидарамҩангага машьына дуқәа фба рызна агуманитартә цхыраара дәықәырҵеит Аҟәантә Донецктәи Лугансктәи Ареспубликақәа рахь ҳәа Sputnik иазааицҳаит Аҭагылазаашьа ҷыдақәа рзы аминистр Лев Кәыҵниа.
"Аԥсны жәлар иҟарҵаз ацхыраара Ашықәс ҿыц аламҭалазы иаамҭаны ироуеит", – иҳәеит аминистр.
Аколонна анаскьагаразы дааит Аԥсны ахада Рауль Ҳаџьымба.
"Ҳара ибзианы иаҳдыруеит Донецки Лугански рыжәларқәа уажә ирхырго ауадаҩрақәа зеиԥшроу. Агәыӷра ҳамоуп аиҿагылара иҟоу иаарласны еилгап ҳәа", – азгәеиҭеит Ҳаџьымба.
Аидарамҩангага амашьынақәа Урыстәыла Аҭагылазаашьа ҷыдақәа рзы аминистрра иатәуп.
"Ростов ақалақь аҟынтә агуманитартә цхыраара згахьеит, уажәы Аԥснынтә амҩа ҳақәлоит. Ауаа агәаҟра иақәшәаны иҟоуп, ацхыраара рҭахуп – ҳагьрыцхраауеит", – иҳәеит Урыстәыла Аҭагылазаашьа ҷыдақәа рзы аминист амашьынарныҟәцаҩ-аиқәырхаҩ Николаи Гура.
Агуманитартә цхыраара иацны ицоит Аԥсны Аҭагылазаашьа ҷыдақәа рзы аминистр, Аԥсны Жәлар Реизара адепутат Фазлыбеи Аҩӡба, иара убас аҳәынҭқарратә акәашаратә ансамбль «Кавказ». Ансамбль ықәгылоит Донецки Лугански рыуаажәлар рҿаԥхьа.
"Ҳара иаҳҭахуп Новороссиа ауааԥсыра ргәы шьҭаҳхырц, Ашықәс ҿыц аныҳәамшха. Урҭ уажә рҭагылазаашьа цәгьоуп, аха ҳара ҳарҿиаратә ҳамҭа хәыҷы маҷк акәзаргьы аныҳәатә гәалаҟазаара рзаԥнаҵап ҳәа ҳгәыӷуеит", – иҳәеит ансамбль "Кавказ" асахьаркыратә напхгаҩы Кандид Ҭарба.
Украина алада-мрагыларатәи ахәҭа ауааԥсыра рзы Аԥснынтә иааидкыланы 50 тонн агуманитартә цхыраара шьҭуп, уи аидара абжа – амандарин ауп, егьи абжа – ахәмаргақәеи амаҭәа ԥхақәеи, аӡрыжәтәи роуп. Ацхыраара аидкылара иалахәын Аԥсны иқәынхо ауааԥсыра зегьы.